Adierazpen instituzionala:
Ekainaren 28a, Lesbiana, gay, transexual eta transgeneroen askapenerako Nazioarteko Eguna
Stonewall-eko (New York, 1969) istiluek homosexualen komunitatearen eskubideen aldarrikapena eta eskakizunen hasiera markatu zutenetik, lesbianen, homosexualen, transexualen eta transgeneroen ekina bizimodu duinaren eta herritartasun osoaren eskubidearen defentsan gauzatu da planeta osoan, eta horretarako ezinbestekoa da dibertsitate sexualari zor zaion errespetua.
Lau hamarkada igaro dira ordutik hona eta, zalantzarik gabe, gure gizartean LGTB mugimenduaren (lesbianak, gayak, transexualak eta bisexualak) adore aldarrikatzaileari esker egin diren aurrerapen handiek orain gutxira arte imajinaezina zen eskubideen parekatze-egoeran jartzen gaituzte. Hala ere, euren eskubideak aldarrikatzea, giza eskubideen zati besterenezina baitira, beharrezkoa da oraindik.

Homosexualen arteko ezkontza legezkoa da Espainian 2005etik hona eta ikerketa egin berriek erakusten dute gazteen gehiengoa tolerantea dela, dibertsitate sexuala onartzen duela eta harekin bizi dela inolako eragozpenik gabe. Baina gizarte osoak ez du berdin erantzuten. Oraindik ere, jokabide intoleranteak daude, orientazio sexuala modu askean eta legitimoan bizi duten pertsonen aurrean irainekin, isekekin eta erasoekin erantzuten dutenak.
Horrek erakusten digu pentsamoldeak aldatzeko ahaleginarekin jarraitu behar dela, beste batzuen askatasuna errespetatzeko eta sexualitatea eta generoa bizitzeko eta adierazteko modu guztiak onartu eta errespetatu ahal izateko. Horrela, eta erantzukizun publikoa daukagun heinean, gure konpromisoa agertzen dugu:
· garai honekin bat datorren hezkuntza afektibo-sexualaren alde, homogeneoak ez diren feminitatearen eta maskulinotasunaren ereduak gatazka barik uztartzen jakingo duena;

· askatasun sexualaren eskubidea ekintza publiko eta instituzionalaren jardunean erabiltzearen alde, eta 
· gizarte ireki eta tolerantea bultzatzearen alde, bazterkeriaren edozein adierazpenaren aurrean, askatasun sexualaren eskubidearen urraketa barne delarik, hura gaitzetsi eta erantzun adoretsua emango duena.

Eta bakoitzak bere nortasuna eta sexualitatea edukitzeko eskubide legitimoa bizitzaren etapa guztietan oso-osorik erabiltzea oso zaila izan daitekeen arren, are zailagoa da adineko pertsona homosexual, lesbiana, transexual eta transgeneroentzat. Pertsona horiek espetxera joateko arriskuari egin behar izan zioten gaztetan eta, gaur egun ere, heldutasunean, euren orientazio sexuala agerian bizitzeko eta adierazteko zailtasunak dauzkate: euren arretarako zerbitzu publikoek eta pribatuek aintzat ez hartzea, senitartekoek ez onartzea behar dutenean laguntza ematen dizkieten bikotea edo/eta lagunak dauzkatela, horren guztiaren ondorioz, aukera gehiago dauzkate bizitzaren etapa horretan bakarrik geratzeko.
Hori dela-eta, Bizkaiko Foru Aldundiak eta Bilboko Udalak, ekainaren 28an, gaitzespen sendoa erakutsi nahi dute LGTB komunitatearen eskubideak urratzearen aurrean, orientazio sexuala eta genero-identitateagatiko bazterkeria agertzen duen edozein jokabide edo jarreraren aurrean. Era berean, erakunde biek berresten dute euren konpromiso aktiboa gizartearen beharrezko aldaketak gerta daitezen eta bizitza berdintasun-egoeran eta dibertsitateari zor zaion errespetuan bizi dezagun.
Hortaz, Bizkaiko eta Bilboko herritarrei dei egiten diegu ekainaren 28an izango den manifestazioan eta ikusgarritasunerako eta sentsibilizaziorako antolatu diren ekitaldietan parte hartzeko.
